(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΓ΄

Τετάρτη 11 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Θ. Φορτσάκη, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Ραφήνας, το 2ο Δημοτικό Σχολείο Θεστιέων Αιτωλοακαρνανίας και φοιτητές από το Διεθνές Κέντρο Ελληνικών και Μεσογειακών Σπουδών (ΔΙΚΕΜΕΣ), σελ.
3. Επί διαδικαστικού θέματος, σελ.
4. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για αιτήσεις άρσης ασυλίας των Βουλευτών κ.κ. Κωνσταντίνου Μπαρμπαρούση, Ηλία Παναγιώταρου και Ιωάννη Λαγού (μια δικογραφία), του κ. Χρήστου Κέλλα και του κ. Αναστασίου Πρατσόλη, σελ.
5. Ονομαστική ψηφοφορία επί της Ειδικής Ημερήσιας Διάταξης, σελ.
6. Επιστολικές ψήφοι επί της ονομαστικής ψηφοφορίας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων και αναφορών ερωτήσεων της Πέμπτης 12 Μαΐου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεων Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εξωτερικών:

Α. «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου, με τα αναπόσπαστα σε αυτήν Παραρτήματα 1 έως 4, Προσαρτήματα, Πρωτόκολλα, Σημειώσεις και τη Μονομερή Δήλωση της Ε.Ε. σχετικά με το άρθρο 96 της Συμφωνίας», σελ.

Β. «Κύρωση της Συνολικής Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός, και της Σοσιαλιστικής Δημοκρατίας του Βιετνάμ, αφετέρου, με τις αναπόσπαστες σ’ αυτήν Δηλώσεις», σελ.

ΠΡΟΕΔΡΕΥΩΝ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΟΥΡΑΚΗΣ Α. , σελ.
ΛΑΓΟΣ Ι. , σελ.
ΜΠΑΡΜΠΑΡΟΥΣΗΣ Κ. , σελ.
ΠΑΝΑΓΙΩΤΑΡΟΣ Η. , σελ.

Β. Επί της Ειδικής Ημερήσιας Διάταξης:
ΚΕΛΛΑΣ Χ. , σελ.
ΚΟΥΡΑΚΗΣ Α. , σελ.
ΛΑΓΟΣ Ι. , σελ.
ΜΠΑΡΜΠΑΡΟΥΣΗΣ Κ. , σελ.
ΠΑΝΑΓΙΩΤΑΡΟΣ Η. , σελ.
ΠΡΑΤΣΟΛΗΣ Α. , σελ.

ΠΑΡΕΜΒΑΣΕΙΣ:
ΜΠΑΡΚΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΣΤ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΓ΄

Τετάρτη 11 Μαΐου 2016

Αθήνα, σήμερα στις 11 Μαΐου 2016, ημέρα Τετάρτη και ώρα 12.22΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Α΄ Αντιπροέδρου αυτής κ**. ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

**ΑΙΤΗΣΕΙΣ ΑΡΣΗΣ ΑΣΥΛΙΑΣ ΒΟΥΛΕΥΤΩΝ**

Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κυρίων Κωνσταντίνου Μπαρμπαρούση, Ηλία Παναγιώταρου και Ιωάννη Λαγού (μια δικογραφία), του κ. Χρήστου Κέλλα και του κ. Αναστασίου Πρατσόλη.

Η αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοίνωσε την έκθεσή της στις 5-5-2016, σύμφωνα με την οποία τα μέλη της επιτροπής πρότειναν κατά πλειοψηφία την άρση της ασυλίας των κυρίων Κωνσταντίνου Μπαρμπαρούση, Ηλία Παναγιώταρου και Ιωάννη Λαγού.

Επίσης, η αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοίνωσε την έκθεσή της στις 5-5-2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Χρήστου Κέλλα.

Η αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοίνωσε την έκθεσή της στις 5-5-2016, σύμφωνα με την οποία τα μέλη της επιτροπής πρότειναν ομόφωνα την άρση της ασυλίας του κ. Αναστασίου Πρατσόλη.

Σύμφωνα με το άρθρο 83 του Κανονισμού η Βουλή δεν εισέρχεται στην ουσία των υποθέσεων, αλλά ερευνάται μόνο αν η πράξη, για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή η δίωξη, η μήνυση ή η έγκληση υποκρύπτει πολιτική σκοπιμότητα.

Επίσης, σύμφωνα με το άρθρο 83, παράγραφος 7, του Κανονισμού της Βουλής, η Βουλή αποφασίζει, με ανάταση του χεριού ή έγερση, επί της αιτήσεως της εισαγγελικής αρχής κατά τη διαδικασία του άρθρου 108, παράγραφος 1, εδάφιο β΄.

O λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Υπενθυμίζω ότι σύμφωνα με την απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο.

Το ψηφοδέλτιο, στο οποίο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα, που ανήκει, θα καταχωρίζεται στα αντίστοιχα Πρακτικά.

Με αυτόν τον τρόπο ανταποκρινόμαστε στις διατάξεις του άρθρου 83 του Κανονισμού της Βουλής, που απαιτεί φανερή ψηφοφορία.

Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα.

Η πρώτη υπόθεση αφορά τους συναδέλφους κυρίους Κωνσταντίνο Μπαρμπαρούση, Ηλία Παναγιώταρο και Ιωάννη Λαγό. Η δεύτερη υπόθεση αφορά τον συνάδελφο κ. Χρήστο Κέλλα. Και η τρίτη υπόθεση αποφορά τον συνάδελφο κ. Αναστάσιο Πρατσόλη.

Κυρίες και κύριοι συνάδελφοι, εισερχόμεθα στην ουσία της συζήτησης πριν από τη ψηφοφορία.

Επί της πρώτης αιτήσεως υπάρχει συνάδελφος, που ζητάει τον λόγο κατά το άρθρο 108 του Κανονισμού;

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Θα ήθελα τον λόγο, κύριε Πρόεδρε.

**ΗΛΙΑΣ ΠΑΝΑΓΙΩΤΑΡΟΣ:** Κι εγώ θα ήθελα τον λόγο, κύριε Πρόεδρε.

**ΙΩΑΝΝΗΣ ΛΑΓΟΣ:** Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΩΝ (Αναστάσιος Κουράκης):** Ο κ. Μπαρμπαρούσης, ο κ. Λαγός και ο κ. Παναγιώταρος.

Κύριε Μπαρμπαρούση, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Στην τελευταία άρση της ασυλίας μου είχα πει σε αυτήν εδώ την Αίθουσα ότι ποσώς με ενδιαφέρει τι θα ψηφίσετε και εάν να αρθεί η ασυλία μου ή όχι.

Σήμερα, όμως, με ενδιαφέρει. Θέλω να μου δώσετε τη χαρά να μπορέσω να παρευρεθώ ενώπιον της ελληνικής δικαιοσύνης, επειδή έκανα αυτό το μεγάλο έγκλημα να αναφέρω στην ομιλία μου ότι η Ελλάδα ανήκει στους Έλληνες. Πράγματι, αυτό είπα και αυτό πιστεύω. Η Ελλάδα ανήκει στους Έλληνες και σε κανέναν άλλον. Δεν ανήκει ούτε στους τοκογλύφους, στους οποίους έχετε γίνει οι καλύτεροι υπηρέτες, αλλά ούτε και σε όλους αυτούς τους απρόσκλητους μουσαφίρηδες, που ήρθαν εδώ, μας έχουν κατσικωθεί στον σβέρκο και νομίζουν ότι μπορούν να κάνουν ό,τι τους καπνίσει.

Κάντε μου, λοιπόν, τη μεγάλη τιμή να μπορέσω να σταθώ απέναντι στη δικαιοσύνη και να φωνάξω και μέσα στην αίθουσα του δικαστηρίου με όλη μου τη δύναμη πως η Ελλάδα ανήκει στους Έλληνες.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε στον κ. Ηλία Παναγιώταρο, που έχει ζητήσει τον λόγο για να τοποθετηθεί.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Εγώ από την προηγούμενη κιόλας κοινοβουλευτική περίοδο με γραπτή μου δήλωση είχα πει πως όταν θα έρχεται άρση ασυλίας για το άτομό μου, αυτομάτως να γίνεται δεκτή, αφού ούτως ή άλλως είναι για γέλια όλος ο θεσμός των άρσεων ασυλίας.

Όταν έχουμε το χαρακτηριστικό παράδειγμα εν ενεργεία Υπουργού, που έχει έρθει τρεις φορές η άρση ασυλίας του για κακούργημα, γιατί τα έπαιρνε, -έτσι λέει το κατηγορητήριο- έπαιρνε, δηλαδή, το δημόσιο χρήμα και το παντελόνιαζε μαζί με άλλους και το Κοινοβούλιο τον αθωώνει, περιποιεί τιμή για εμένα για 13η ή 14η φορά να έχω άρση ασυλίας αποκλειστικά και μόνο -όπως είπατε, κύριε Πρόεδρε- για υποθέσεις, που υποκρύπτουν πολιτική σκοπιμότητα και τίποτα άλλο.

Θα σας το διαβάσω -επειδή οι περισσότεροι δεν θα το έχετε διαβάσει και δεν σας ενδιαφέρει εξάλλου, όταν έχει να κάνει με εμάς, δεν χρειάζεται να διαβάσετε κάτι- για να δείτε για ποιους λόγους, μας εγκαλούν να πάμε σε δικαστήριο. Βέβαια, τιμή μας θα είναι. Πολιτικούς πόντους θα πάρουμε, να σας το πω και έτσι. Δεν το καταλαβαίνετε αυτό, αλλά δεν πειράζει.

Κατ’ αρχάς, αυτή την ημέρα εμείς στη Χρυσή Αυγή τη στηρίζουμε και την επικροτούμε απόλυτα, διότι ο μόνος πραγματικός ρατσισμός, που υφίσταται στην πατρίδα μας είναι εις βάρος των Ελλήνων πολιτών και κανενός άλλου. Άρα είμαστε υπέρ αυτής της ημέρας και θα αγωνιστούμε καθ’ οιονδήποτε τρόπο έτσι ώστε να εξαλειφθεί ο ρατσισμός εις βάρος των Ελλήνων.

Κατ’ αρχάς, ο ρατσισμός, που υφίστανται οι Έλληνες από το ίδιο το ελληνόφωνο κράτος, που μέρα με την ημέρα, φακελώνοντας όλους εσάς όλο και περισσότερο, σας στραγγαλίζει οικονομικά, ενώ κάποιοι άλλοι, που δεν έχουν κανένα χαρτί την περνάνε ζάχαρη και δεν έχουν καμμία υποχρέωση παρά μόνο δικαιώματα, ενώ εσείς μόνο υποχρεώσεις και κανένα δικαίωμα.

Αυτά και πολλά άλλα θα πρέπει να τα βλέπει ο εισαγγελέας ρατσισμού, τον οποίο τον έπιασε μεγάλος πόνος για την Χρυσή Αυγή, γιατί -ας μην κρυβόμαστε πίσω από το δάχτυλό μας- γι’ αυτό υφίσταται και για τίποτε άλλο.

Να του θυμίσουμε, όμως, ότι όποιος εθελοτυφλεί, ότι αυτοί, που παραβιάζουν, κατά κύριο λόγο, το άρθρο 1 του αντιρατσιστικού νόμου, το οποίο μιλάει για δημόσια υποκίνηση βίας μέσα από ρητορική μίσους, είναι όλοι αυτοί οι τζιχαντιστές, οι οποίοι και εντός Ελλάδος προβαίνουν καθημερινά προς το παρόν σε λεκτικές απειλές και επιθέσεις σε βάρος όποιων δεν είναι μαζί τους, είτε είναι Έλληνες Χριστιανοί Ορθόδοξοι είτε Σύριοι Ορθόδοξοι είτε είναι Κόπτες Αιγύπτιοι είτε, είτε κ.λπ..

Και συνεχίζει πιο κάτω το κατηγορητήριο: «…ή τον ρατσισμό εις βάρος των περισσοτέρων απ’ εσάς, που δεν είστε ασφαλιστικά ενήμεροι και δεν μπορείτε να πάτε σε ένα νοσοκομείο…» -εάν σας θυμίζει κάτι αυτό, μιλάμε για τους ελεύθερους επαγγελματίες, που με αυτά που ψηφίσατε προχθές, τους δώσατε το τελειωτικό χτύπημα- «…παρ’ ότι πληρώνετε φόρους, παρ’ ότι πληρώνετε τα πάντα και όταν θέλετε να πάτε, πρέπει να είστε ενήμεροι, αλλιώς δεν μπορεί να υπάρχει περίθαλψη όπως και εάν την έχουν καταντήσει τώρα, την ίδια στιγμή, που κάποιοι άλλοι μπαίνουν δωρεάν, νοσηλεύονται δωρεάν και τον λογαριασμό καλείστε να τον πληρώσετε όλοι εσείς.»

Όπως είπε ο Άδωνις Γεωργιάδης -δεν το είπαν αυτοί-, όταν ήταν Υπουργός Υγείας, «150 εκατομμύρια ευρώ μας στοιχίζουν οι παράνομοι λαθρομετανάστες στον τομέα της Υγείας και ψάχνουμε να βρούμε έναν τρόπο να τα εισπράξουμε». «Ή τον ρατσισμό που υφίστανται οι Έλληνες, όπως τον εργασιακό ρατσισμό. Πάτε να πιάσετε κάπου δουλειά σε κοιτάνε και σου λένε είσαι Έλληνας, είσαι ακριβός. Εγώ θα προτιμήσω έναν αλλοδαπό, που παίρνει και λιγότερα, γιατί έτσι έχει μάθει να ζει και δεν μου στοιχίζει και κάποια ασφάλιση.» κ.λπ.. Και συνήθως γίνεται από αντιρατσιστές αυτή η κουβέντα, για να ξέρουμε τι λέμε.

Και λίγο πιο κάτω: «Ή τον ρατσισμό, που υφίστανται καθημερινά οι επαγγελματίες, οι βιοτέχνες του κέντρου της Αθήνας. Σαν την επιστολή, που έστειλαν οι κάτοικοι και επαγγελματίες του 6ου Διαμερίσματος, όσοι έχουν απομείνει. Μα, αφήνοντας από τα κέντρα κράτησης, από την Αμυγδαλέζα και αλλού, όλους τους παράτυπους μετανάστες, για να είμαστε και τυπικά σωστοί, οι οποίοι έρχονται αποκλειστικά και μόνο εδώ, γιατί δεν τους πάτε στην Εκάλη, γιατί δεν τους πάτε στην Πολιτεία; Εκεί, όμως, μένουν τα αφεντικά, που δίνουν τις εντολές. Εδώ έρχονται άλλοι.

Δεν μπορούμε να δουλέψουμε. Δεν μπορώ να έχω εγώ ένα μαγαζί να πληρώνω ΙΚΑ, ΤΕΒΕ, φόρους, εφορία και απ’ έξω κάποιος άλλος να πουλάει πραμάτεια παράνομη χωρίς να δίνει τίποτα». Αυτό είναι ρατσισμός εις βάρος των Ελλήνων -πάει και τελείωσε- και ας το πάρουν χαμπάρι όλοι. Και ας μας κάνουν άρση ασυλίας και ό,τι άλλο θέλουν.

Πολλοί αναρωτιέστε. Άλλοι το έχετε διαβάσει, τα έχετε δει και έχετε καταλάβει ποιοι είναι πίσω απ’ όλους αυτούς, που κινούν τα νήματα. Θα διαβάσω -γιατί εμείς δεν μπορούμε να διαβάσουμε κείμενο από τη Χρυσή Αυγή επειδή θα θεωρηθούμε ρατσιστές- από ένα έγκριτο περιοδικό του συνταγματικού Τύπου, από «ΤΑ ΕΠΙΚΑΙΡΑ», άρθρο με τίτλο «Το φιλανθρωπικό σχέδιό τους. Όρος για τους λαθρομετανάστες στην Ελλάδα». «Στόχος είναι η μόνιμη εγκατάστασή τους και η πολυπολιτισμική μετάλλαξη της χώρας. Και αυτό συμβαίνει σε ολόκληρη την Ευρώπη, σε ολόκληρη τη Γη, όπου υπάρχουν κάποιοι συγκεκριμένοι και θέλουν να φέρουν κάποιους άλλους».

Εμείς, σαν Χρυσή Αυγή δεν ζητάμε τίποτα παραπάνω από την πιστή εφαρμογή του νόμου. Δεν ζητάμε να γίνει τίποτα παραπάνω. Αυτό είναι και στο προεκλογικό μας πρόγραμμα, σχετικά με τις θέσεις μας για τους λαθρομετανάστευση. Αυτό είναι και στις θέσεις μας που ακούτε εντός του ελληνικού Κοινοβουλίου, δηλαδή, πιστή εφαρμογή των νόμων, του ελληνικού Συντάγματος και τίποτα άλλο.

Γι’ αυτά εγκαλούμαι εγώ και κάποιοι άλλοι. Κοινώς είναι για γέλια. Μπορείτε να κάνετε ό,τι θέλετε, γιατί, επαναλαμβάνω, όταν αθωώνετε τον κ. Σταθάκη και όμοιους του, για εμάς περιποιεί τιμή να μας κάνετε άρση ασυλίας.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωρούμε στην τοποθέτηση του κ. Ιωάννη Λαγού.

Κύριε Λαγέ, έχετε τον λόγο.

**ΙΩΑΝΝΗΣ ΛΑΓΟΣ:** Ευχαριστώ, κύριε Πρόεδρε.

Να ξεκαθαρίσουμε ότι θα γίνει η άρση της ασυλίας μας, γιατί αυτό είναι δεδομένο και το θέλουμε και εμείς οι ίδιοι. Και θα γίνει άρση ασυλίας σε μια δικογραφία, που υπάρχει εδώ και την οποία δικογραφία προκαλώ τον οποιονδήποτε θέλει να τη διαβάσει. Δεν είναι πολύ μεγάλη. Είναι μικρή, γιατί τα πειστήρια του εγκλήματος δεν είναι πάρα πολλά.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, λίγο ησυχία στην Αίθουσα, αν έχετε την καλοσύνη.

Ευχαριστώ.

Συνεχίστε, κύριε Λαγέ.

**ΙΩΑΝΝΗΣ ΛΑΓΟΣ:** Τα πειστήρια του εγκλήματος, λοιπόν, σε αυτήν τη δικογραφία έχουν να κάνουν, κύριε Πρόεδρε, με ρίψη φέιγ-βολάν, με πρωτοσέλιδο εφημερίδας και με ομιλίες. Εάν αυτές δεν είναι πολιτικές διώξεις, εάν εδώ δεν διώκεται το φρόνημα, πείτε μου τι διώκεται. Και εμείς είμαστε εδώ αυτήν τη στιγμή κατηγορούμενοι -όχι από τον ελληνικό λαό- από κάποιους συγκεκριμένους, γιατί έχουμε το θάρρος και λέμε την άποψή μας.

Και στο κάτω-κάτω, κύριε Πρόεδρε, κυρίες και κύριοι, εμείς μπήκαμε στην ελληνική Βουλή, λέγοντας ακριβώς αυτά τα πράγματα. Και ο ελληνικός λαός μας ψήφισε. Και μας ψήφισε για να έρθουμε και να εφαρμόσουμε, στο μέτρο των δυνατοτήτων μας, ακριβώς αυτά.

Άρα εδώ υπάρχει μια φίμωση και υπάρχει και μία αστυνομία σκέψεως. Υπάρχει μία αστυνομία σκέψεως, η οποία λέει ότι στη νέα τάξη πραγμάτων δεν επιτρέπεται να έχουμε τη δική μας άποψη. Στη νέα τάξη πραγμάτων, αυτή, που ζούμε, και την οποία εσείς, δυστυχώς, -και δεν αναφέρομαι προσωπικά- εφαρμόζετε κατά γράμμα, πρέπει να δεχόμαστε και να αποδεχόμαστε ό,τι μας λένε οι ταγοί του συστήματος. Αυτή είναι η διαδικασία.

Επαναλαμβάνω και πάλι και προκαλώ τον οποιονδήποτε έχει το σθένος να διαβάσει αυτή τη δικογραφία και να δει ποια είναι τα αδικήματά μας. Υπάρχουν μόνο ομιλίες.

Εδώ θα αναφερθώ σε εμένα προσωπικά και θα σας πω το «επικίνδυνο» κομμάτι της ομιλίας.

(Θόρυβος στην Αίθουσα)

**ΠΡΟΕΔΡΕΥΩΝ (Αναστάσιος Κουράκης):** Κύριοι συνάδελφοι, σας παρακαλώ. Είναι πολύ σοβαρή η διαδικασία, που κάνουμε σήμερα. Λίγο ησυχία, να ακούσουμε τον ομιλητή και μετά έχουμε τη δυνατότητα να ψηφίσουμε. Σας παρακαλώ πολύ.

Συνεχίστε, κύριε Λαγέ.

**ΙΩΑΝΝΗΣ ΛΑΓΟΣ:** Θα σας αναφέρω, λοιπόν, το κομμάτι της ομιλίας, που είναι καταγεγραμμένο εδώ, που δείχνει ότι εγώ παρακινώ σε εγκλήματα και σε ρατσιστική βία, προτροπή στη βία.

Ακούστε, λοιπόν, τι λέω σε αυτήν την ομιλία, που είναι τηλεφωνική -στις 21 Μαρτίου 2015 είναι η εκδήλωση- και είναι μία ημέρα αφότου είχα αποφυλακιστεί την πρώτη φορά και βρισκόμουν σε κατ’ οίκον περιορισμό. Και η ομιλία αυτή δίνεται μέσω τηλεφώνου. Δημοκρατικά.

Και λέω, λοιπόν: «Σήμερα βρισκόμαστε εκεί…» -εννοώντας στην εκδήλωση- «…για να κάνουμε μια εκδήλωση η οποία μιλάει γι’ αυτό, που πρέπει να συμβεί, δηλαδή, για το γεγονός ότι πρέπει να φύγουν όλοι οι λαθρομετανάστες από την πατρίδα μας. Θα φύγουν με νόμιμα μέσα και με τον τρόπο τον οποίο πρέπει. Το σημερινό, όμως, κράτος και παρακράτος αυτό το θεωρεί σαν κάτι παράλογο, το θεωρεί σαν κάτι που δεν πρέπει να συμβεί.

Η Χρυσή Αυγή θα συνεχίσει να αγωνίζεται με νόμιμους τρόπους, με νόμιμα μέσα και θέλουμε, ναι, να φύγουν όλοι οι λαθρομετανάστες από την πατρίδα μας». Αυτό δεν σημαίνει φυσικά ότι θέλουμε να σκοτώσουμε ή ότι θέλουμε να κάνουμε κακό σε κανέναν.

Θέλουμε με τους νόμιμους τρόπους –με τους νόμιμους τρόπους, επαναλαμβάνω- να κερδίσουμε, μέσα από τις εκλογές που γίνονται, το δικαίωμα να εφαρμοστούν οι νόμοι και να φύγουν όλοι αυτοί και να πάνε στις πατρίδες τους».

Αυτό, κυρίες και κύριοι, είναι το πειστήριο του εγκλήματος που με στέλνει εμένα να απολογηθώ στην ελληνική δικαιοσύνη. Ποσώς με ενδιαφέρει να πάω να απολογηθώ. Θα βρω το δίκιο μου και το ξέρουμε όλοι, αλλά αυτό αποτελεί όνειδος και ντροπή για όλους εσάς.

Εσείς όλοι εφαρμόζετε -επαναλαμβάνω και πάλι- μία αστυνομία σκέψεως. Όταν δεν σας αρέσει θέλετε να μας πετάτε έξω από την Αίθουσα, που δεν έχετε κανένα τέτοιο δικαίωμα και φυσικά δεν θα γινόταν κάτι τέτοιο.

Να επαναλάβουμε, για άλλη μία φορά, σε όλους εδώ ότι εσείς δεν έχετε κανένα δικαίωμα να βγάλετε κανέναν από εμάς έξω από την Αίθουσα. Έξω από την Αίθουσα θα μας βγάλει, όταν θελήσει, ο ελληνικός λαός. Όταν ο ελληνικός λαός δεν μας ψηφίσει, δεν θα είμαστε σε αυτήν την Αίθουσα. Όσο όμως ο Θεός μας έχει καλά και οι Έλληνες συμπολίτες μας μας ψηφίζουν, εμείς θα είμαστε εδώ για να υπερασπιζόμαστε τα δίκαιά τους.

Να τονίσω κάτι προς τα ορφανά του Μαρξ, που είναι εδώ και νομίζουν ότι μπορούν να κάνουν ό,τι θέλουν, η Αίθουσα αυτή δεν είναι ούτε τσιφλίκι τους ούτε ανάκτορό τους. Είναι το ελληνικό Κοινοβούλιο εδώ, θέλετε ή δεν θέλετε, με τη Χρυσή Αυγή μέσα, θα τηρούνται οι νόμοι. Γιατί οι νόμοι είχαμε μάθει να μην τηρούνται ή να τηρούνται κατά το δοκούν για όσο μας «συμφέρει», γιατί αυτή ήταν η διαδικασία.

Επίσης, να επαναλάβω ότι εδώ μέσα, επειδή έχουν συμβεί σημεία και τέρατα, εμείς ήρθαμε -για αυτό ψηφιστήκαμε από τον ελληνικό λαό- όχι για να χαριεντιστούμε, δεν ήρθαμε για να χαμογελάσουμε, αλλά ήρθαμε για να προσπαθήσουμε να μεταφέρουμε τη φωνή του Έλληνα πολίτη.

Και επειδή εμείς, ξέρετε έχουμε ένα κακό, λέμε τα πράγματα με το όνομά τους και επειδή τον κλέφτη τον λέμε κλέφτη, επειδή τον απατεώνα τον λέμε απατεώνα και επειδή τον λωποδύτη τον λέμε λωποδύτη, για αυτόν το λόγο υπάρχουν όλες αυτές οι διώξεις οι οποίες γίνονται. Είναι τιμή μας και θα συνεχίσουμε να αγωνιζόμαστε για τον Έλληνα πολίτη. Δεν πρόκειται να φοβηθούμε.

Επαναλαμβάνω και πάλι ότι μέσα σε τρεις μέρες γίναμε μάρτυρες σημείων και τεράτων που συνέβησαν εδώ μέσα. Θέλατε να μας βγάλετε από την Αίθουσα με παράνομους τρόπους -πράγμα το οποίο δεν πρόκειται να γίνει ούτε έγινε- και θέλετε να μας σταματήσετε από το να λέμε την άποψή μας. Η άποψή μας είναι αυτή, που μας εκφράζει, η άποψή μας είναι αυτή, που μας έφερε στο ελληνικό Κοινοβούλιο και δεν πρόκειται να φοβηθούμε κανέναν. Να γίνει, λοιπόν, η άρση ασυλίας, αλλά επαναλαμβάνω, για να το ακούσει ο ελληνικός λαός -όχι εσείς, αλλά κυρίως ο ελληνικός λαός- ότι εδώ πλέον φθάσαμε στο σημείο με την Αριστερά να διώκονται ιδέες, πολιτικές ομιλίες, φέιγ-βολάν και εφημερίδες. Αυτό είναι το κατάντημα!

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, εισερχόμαστε στη δεύτερη υπόθεση, που αφορά τον συνάδελφο κ. Χρήστο Κέλλα.

Κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Η υπόθεση είναι αστεία. Πρόκειται για ένα μικροτρακάρισμα σε μία διασταύρωση. Εγώ κάλεσα την Τροχαία. Έκανα δήλωση, ήταν ασφαλισμένο το αυτοκίνητο με μεικτή ασφάλιση. Η αποζημίωση προς αυτόν ο οποίος έκανε την αγωγή ήταν 850 ευρώ. Σας το λέω, για να καταλάβετε το μέγεθος του τρακαρίσματος. Ήταν λίγο στην πόρτα.

Στη συνέχεια, μετά από μήνες, βρήκε κάποιον δικηγόρο, ο οποίος του είπε «αυτός είναι Βουλευτής, να του πάρουμε». Μου τα είπε ο ίδιος αυτά, δεν τα λέω εγώ. Ζήτησαν στην αρχή 10.000, μετά 5.000 και μετά έκαναν αγωγή, λέγοντας ότι το παιδάκι που είχε μέσα φορούσε σιδεράκια στα δόντια τα οποία έπαθαν ζημιά. Έφερε ένα πιστοποιητικό από τον οδοντίατρο και ο ίδιος έχει ένα χαρτί από το νοσοκομείο που πήγε γιατί πονούσε δεξιά, αλλά έφυγε μόνος του. Δεν έχω τίποτα άλλο.

Μάλιστα, με πήρε μετά από μήνες ένας δημοσιογράφος από ένα αθηναϊκό site –δεν θυμάμαι από ποιο- και με ρώτησε αν είμαι ο Βουλευτής, ο κ. Κέλλας. Είπα ναι. Μου είπε, «έτσι κι έτσι, είχατε ένα τροχαίο και το εγκαταλείψατε επικαλούμενος την ασυλία». Του είπα, «με συγχωρείτε πάρα πολύ, αλλά έχω και το χαρτί της Τροχαίας, η οποία εκλήθη επί τόπου και ο ίδιος έχει υπογράψει ότι δεν υπάρχουν σωματικές βλάβες». Δεν υπάρχει τίποτα άλλο να σας πω, αυτό είναι.

**ΚΩΝΣΤΑΝΤΙΝΟΣ ΜΠΑΡΚΑΣ:** Εσείς τι θέλετε; Να αρθεί η ασυλία;

**ΧΡΗΣΤΟΣ ΚΕΛΛΑΣ:** Εγώ τι θέλω; Βεβαίως, ναι. Μα, δεν θα πάει καν στο δικαστήριο κατά πάσα πιθανότητα. Εγώ την ζητώ προσωπικά, ναι.

**ΠΡΟΕΔΡΕΥΩΝ (Αναστάσιος Κουράκης):** Στην επιτροπή μας ο κ. Κέλλας ζήτησε την άρση ασυλίας. Η απόφαση πάρθηκε ομόφωνα υπέρ της άρσης ασυλίας.

Προχωρούμε στην τρίτη υπόθεση, που αφορά τον συνάδελφο κ. Αναστάσιο Πρατσόλη.

Κύριε Πρατσόλη, έχετε τον λόγο για πέντε λεπτά.

**ΑΝΑΣΤΑΣΙΟΣ ΠΡΑΤΣΟΛΗΣ:** Κύριε Πρόεδρε, κατά τη διάρκεια της δημαρχιακής μου θητείας είχα αναθέσει καθήκοντα για το νομικό πρόσωπο του Εθνικού Σταδίου και για τον Οργανισμό Νεολαίας και Άθλησης σε κάποια δημοτική σύμβουλο. Μετά από καταγγελίες πολλών για μεροληπτική διάθεση αυτών των αθλητικών εγκαταστάσεων και για δαπάνες, οι οποίες είχαν γίνει χωρίς να προηγηθούν αποφάσεις των αρμοδίων οργάνων, ζήτησα έλεγχο όλων αυτών των πραγμάτων και αφού διαπιστώθηκαν αυτά, απάλλαξα τη συγκεκριμένη δημοτική σύμβουλο από τα καθήκοντά της.

Μετά από αυτό, ακολούθησε η ανεξαρτητοποίησή της από τον συνδυασμό και κατ’ επέκταση η μήνυσή της για συκοφαντική δυσφήμηση.

Για αυτόν τον λόγο και στην αρμόδια Επιτροπή Δεοντολογίας -βέβαια, το θέμα είναι καθαρά πολιτικού ρεβανσισμού- ζήτησα την άρση της ασυλίας μου. Είναι ένα πολύ ξεκάθαρο θέμα, για το οποίο δεν αισθάνομαι κατηγορούμενος και πιστεύω ότι έχει σχέση με την άσκηση των πολιτικών μου και των δημαρχιακών μου καθηκόντων.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Πρατσόλη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Ραφήνας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 12 Μαΐου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 839/9-5-2016 επίκαιρη ερώτηση του Βουλευτή Πέλλης του Συνασπισμού Ριζοσπαστικής Αριστεράς κ. Ιωάννη Σηφάκη προς τον Υπουργό Αγροτικής Ανάπτυξης και Τροφίμων, σχετικά με την αποζημίωση των αγροτών για τη μειωμένη παραγωγή σε όλες σχεδόν της δενδρώδεις καλλιέργειες Πέλλας και Ημαθίας.

2. Η με αριθμό 837/6-5-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, σχετικά με τα «Ελληνικά Αμυντικά Συστήματα ΑΒΕΕ».

3. Η με αριθμό 835/28-4-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Παιδείας, Έρευνας και Θρησκευμάτων, σχετικά με την ένταξη του Τμήματος Ψηφιακών Συστημάτων του Πανεπιστημίου Πειραιώς στο 2ο Επιστημονικό Πεδίο (ΕΠ) - Επιστημονικό Πεδίο Θετικών και Τεχνολογικών Επιστημών.

4. Η με αριθμό 841/9-5-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την καθυστέρηση της έκδοσης κοινής υπουργικής απόφασης, σύμφωνα με τις διατάξεις της παραγράφου 11 του άρθρου 42 του ν.4280/2014 (ΦΕΚ 159Α), με συνέπεια την πρόκληση σοβαρών προβλημάτων στους αγρότες που έχουν τη χρήση των καστανοτεμαχίων ή σε όσους επιθυμούν να ασκήσουν το σχετικό δικαίωμα.

5. Η με αριθμό 836/4-5-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με τα προβλήματα και τις προοπτικές της Ελληνικής Βιομηχανίας Οχημάτων (ΕΛΒΟ).

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 840/9-5-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Περιβάλλοντος και Ενέργειας, σχετικά με τη μη εμπρόθεσμη υποβολή υπεύθυνης δήλωσης ιδιότητας κατ’ επάγγελμα αγρότη, για τα αγροτικά φωτοβολταϊκά.

2. Η με αριθμό 838/6-5-2016 επίκαιρη ερώτηση του Βουλευτή Β΄ Αθήνας της Νέας Δημοκρατίας κ. Κωνσταντίνου Χατζηδάκη προς τον Υπουργό Εσωτερικών και Διοικητικής Ανασυγκρότησης, σχετικά με τις συνθήκες διαβίωσης των προσφύγων-μεταναστών στο Ελληνικό.

3. Η με αριθμό 842/9-5-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομίας, Ανάπτυξης και Τουρισμού, σχετικά με το σκάνδαλο των αυτοκινήτων «VW».

4. Η με αριθμό 819/25-4-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με τις εκπρόθεσμες ενιαίες αιτήσεις ενίσχυσης γεωργών έτους 2015, την εσφαλμένη ψηφιοποίηση αγροτεμαχίων καλλιεργητών ενταγμένων σε γεωργοπεριβαλλοντικά προγράμματα και τα προβλήματα που δημιούργησε η τεχνική λύση που δόθηκε το 2014 για την κατανομή των δημόσιων επιλέξιμων εκτάσεων βοσκοτόπων, αρμοδιότητας του ΟΠΕΚΕΠΕ.

5. Η με αριθμό 832/26-4-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Αγροτικής Ανάπτυξης και Τροφίμων και Οικονομικών, σχετικά με τα μέτρα αποζημίωσης αγροτών και αποκατάστασης καλλιεργειών και υποδομών από την πυρκαγιά που προκλήθηκε 21-4-2016 στις περιοχές Ανατολή και Μύρτο του Δήμου Ιεράπετρας Ε.Π. Λασιθίου Κρήτης.

6. Η με αριθμό 830/26-4-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τις αντικανονικές περικοπές ενισχύσεων, την αναγκαία παράταση της προθεσμίας εμπρόθεσμης υποβολής της ενιαίας αίτησης ενίσχυσης του έτους 2016 και επιβεβλημένο το δικαίωμα υποβολής ενστάσεων για τα οριστικά δικαιώματα.

7. Η με αριθμό 813/21-04-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος-Αδώνιδος Γεωργιάδη προς τον Υπουργό Υγείας, σχετικά με τη «διαφαινόμενη παρέμβαση του Υπουργείου στους διαγωνισμούς επιλογής 100 ιατρών και 400 νοσηλευτών».

8. Η με αριθμό 794/18-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου.

9. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3999/16-3-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Παιδείας, Έρευνας και Θρησκευμάτων, σχετικά με την αποκατάσταση του παλαιού πρωτοδικείου Σπάρτης για τη στέγαση των Γενικών Αρχείων του Κράτους Λακωνίας.

2. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετική με την υπόθεση της μικρής Μελίνας στο Βενιζέλειο Νοσοκομείο Ηρακλείου.

Επίσης, έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμου του Υπουργείου Εξωτερικών:

Α. «Κύρωση της Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας του Ιράκ, αφετέρου, με τα αναπόσπαστα σε αυτήν Παραρτήματα 1 έως 4, Προσαρτήματα, Πρωτόκολλα, Σημειώσεις και τη Μονομερή Δήλωση της Ε.Ε. σχετικά με το άρθρο 96 της Συμφωνίας».

Β. «Κύρωση της Συνολικής Συμφωνίας - Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών - μελών της, αφενός, και της Σοσιαλιστικής Δημοκρατίας του Βιετνάμ, αφετέρου, με τις αναπόσπαστες σ’ αυτήν Δηλώσεις».

Κυρίες και κύριοι συνάδελφοι, στο σημείο αυτό θα διεξαχθεί η ονομαστική ψηφοφορία.

Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων για τους οποίους ζητείται η άρση ασυλίας.

Όποιος συνάδελφος ψηφίζει υπέρ της άρσης ασυλίας θα γράφει δίπλα από το όνομα του Βουλευτή του οποίου ζητείται να αρθεί η ασυλία τη λέξη «ΝΑΙ». Δηλαδή, λέει «ΝΑΙ» στην αίτηση του εισαγγελέως και ζητεί την άρση της ασυλίας.

Όποιος συνάδελφος ψηφίζει κατά της άρσης ασυλίας θα γράφει δίπλα από το όνομα του Βουλευτή του οποίου ζητείται να αρθεί η ασυλία τη λέξη «ΟΧΙ».

Όποιος συνάδελφος αρνείται να ψηφίσει θα γράφει δίπλα από το όνομα του Βουλευτή του οποίου ζητείται να αρθεί η ασυλία τη λέξη «ΠΑΡΩΝ».

Σας έχουν διανεμηθεί και λευκά ψηφοδέλτια.

Επίσης, στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική σύμφωνα με το άρθρο 72 του Κανονισμού της Βουλής.

Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κ. Ιωάννη Θεοφύλακτο από τον ΣΥΡΙΖΑ και κ. Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής ψήφισε.

Μετά το τέλος της ψηφοφορίας θα γίνει η καταμέτρηση των ψήφων από τους συναδέλφους, που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Το Σώμα συνεφώνησε ομοφώνως.

Σας ενημερώνω, επίσης, ότι έχουν έρθει στο Προεδρείο επιστολές και τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Πριν προχωρήσουμε στη διαδικασία της ονομαστικής ψηφοφορίας έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις φοιτητές και φοιτήτριες από το Διεθνές Κέντρο Ελληνικών και Μεσογειακών Σπουδών (ΔΙΚΕΜΕΣ).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Αγαπητοί φοιτητές και φοιτήτριες, συζητούμε την άρση ασυλίας Βουλευτών και είμαστε στη διαδικασία ψηφοφορίας.

Καλούνται οι επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία. Οι θέσεις έχουν ήδη καταληφθεί.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Αναστάσιος Κουράκης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.

(Οι προαναφερθείσες επιστολές έχουν ως εξής:

(αλλαγή σελίδας)

(να μπουν οι σελ 29- 35)

(αλλαγή σελίδας)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, θα ήθελα να σας ενημερώσω ότι ο συνάδελφος Βουλευτής κ. Θεόδωρος Φορτσάκης δεν θα παραβρεθεί στη σημερινή ονομαστική ψηφοφορία και μας γνωρίζει με επιστολή του πως αν ήταν παρών θα ψήφιζε σύμφωνα με τη γνώμη της Επιτροπής Δεοντολογίας της Βουλής.

Η επιστολή του Βουλευτή αποτελεί πρόθεση ψήφου και δεν συνυπολογίζεται στην καταμέτρηση των ψήφων.

(Η προαναφερθείσα επιστολή έχει ως εξής:

(αλλαγή σελ)

(να μπει η σελ37)

(αλλαγή σελ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλούνται οι κύριοι ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσας ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών.

Ψήφισαν συνολικά 171 Βουλευτές.

Για την υπόθεση των συναδέλφων κ. Κωνσταντίνου Μπαρμπαρούση, Ηλία Παναγιώταρου και Ιωάννη Λαγού υπέρ της άρσης ασυλίας, δηλαδή «ΝΑΙ», ψήφισαν 160 Βουλευτές.

Κατά της άρσης ασυλίας, δηλαδή «ΟΧΙ», ψήφισαν 8 Βουλευτές.

Ψήφισε «ΠΑΡΩΝ» 1 Βουλευτής.

Ψήφισαν «ΛΕΥΚΟ» 2 Βουλευτές.

Συνεπώς η αίτηση της εισαγγελικής αρχής έγινε δεκτή.

Για την υπόθεση του συναδέλφου κ. Χρήστου Κέλλα υπέρ της άρσης ασυλίας, δηλαδή «ΝΑΙ», ψήφισαν 142 Βουλευτές.

Κατά της άρσης ασυλίας, δηλαδή «ΟΧΙ», ψήφισαν 24 Βουλευτές.

Ψήφισαν «ΠΑΡΩΝ» 3 Βουλευτές.

Ψήφισαν «ΛΕΥΚΟ» 2 Βουλευτές.

Συνεπώς η αίτηση της εισαγγελικής αρχής έγινε δεκτή.

Για την υπόθεση του συναδέλφου κ. Αναστασίου Πρατσόλη υπέρ της άρσης ασυλίας, δηλαδή «ΝΑΙ», ψήφισαν 113 Βουλευτές.

Κατά της άρσης ασυλίας, δηλαδή «ΟΧΙ», ψήφισαν 53 Βουλευτές.

Ψήφισαν «ΠΑΡΩΝ» 2 Βουλευτές.

Ψήφισαν «ΛΕΥΚΟ» 3 Βουλευτές.

Συνεπώς η αίτηση της εισαγγελικής αρχής έγινε δεκτή.

(Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:

(αλλαγή σελ)

(Να μπουν οι σελ 40α και40 β)

(αλλαγή σελ)

**ΠΡΟΕΔΡΕΥΩΝ (Αναστάσιος Κουράκης):** Ο Βουλευτής κ. Θεόδωρος Φορτσάκης, λόγω αιφνίδιου οικογενειακού προβλήματος, χρειάζεται να μεταβεί στην Κρήτη για μία ημέρα και παρακαλεί να του χορηγήσουμε άδεια απουσίας για την Τετάρτη 11 Μαΐου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και πέντε συνοδοί εκπαιδευτικοί από το 2ο Δημοτικό Σχολείο Θεστιέων Αιτωλοακαρνανίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να ενημερώσω τους μαθητές και τις μαθήτριες ότι ήρθαν στο τέλος μιας διαδικασίας που αφορά τις άρσεις ασυλίας Βουλευτών. Τι θα πει αυτό; Θα πει ότι όταν ένας Βουλευτής κατηγορείται για μια πράξη και πρόκειται να πάει στο δικαστήριο, για να πάει στο δικαστήριο πρέπει να του δώσει άδεια η Βουλή. Σε άλλες περιπτώσεις δίνει άδεια η Βουλή, σε άλλες όχι. Είναι ένα προνόμιο που δίνει η πολιτεία και το Σύνταγμα στους Βουλευτές, ώστε να τους προφυλάξει από κάποιους που θέλουν να χρησιμοποιήσουν το δικαστήριο για να τους ασκήσουν μια πολιτική δίωξη η οποία σχετίζεται με τη βουλευτική τους δράση, να είναι δηλαδή πιο ανεξάρτητοι και ελεύθεροι στο να ασκούν τα βουλευτικά τους καθήκοντα.

Η άδεια αυτή, επαναλαμβάνω, δίνεται μόνο για αδικήματα που έχουν σχέση με τη βουλευτική τους δραστηριότητα. Σήμερα ψηφίσαμε για την αίτηση του εισαγγελέα να γίνει η άρση αυτού του δικαιώματος, δηλαδή να γίνει η άρση της ασυλίας.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 13.44΄ λύεται η συνεδρίαση για αύριο, ημέρα Πέμπτη 12 Μαΐου 2016 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**